hotchpotch/miracl-hf-unified huggingface dataset:
Marjatta Airas
Eeva "Marjatta" Airas (s. 17. helmikuuta 1950 Helsinki) on suomalainen laulaja (mezzosopraano).
Marjatta Airas opiskeli Sibelius-Akatemiassa laulua Liisa Linko-Malmion oppilaana ja suoritti lauludiplomin erinomaisin arvosanoin vuonna 1980. Airas opiskeli lisäksi Ritva Auvisen johdolla ja useaan otteeseen ulkomailla opettajinaan muun muassa Vera Rózsa, Fedora del Monaco, Oren Brown ja Regine Crespin.
Airas on esiintynyt lähes kaikkien suomalaisten sinfoniaorkestereiden solistina ja konsertoinut Suomessa ja eri puolilla Eurooppaa ja Yhdysvalloissa. Erityisesti hänet tunnetaan lukuisista tehtävistään Suomen Kansallisoopperassa, Savonlinnan Oopperajuhlilla, Estonia-teatterissa ja tärkeimmissä Suomen alueoopperoissa (muun muassa "Carmen" – yli 200 esitystä –, "Tosca", "Madame Butterfly" sekä lukuisat uutuusoopperat; operetit "Mustalaisruhtinatar", "Viktoria ja hänen husaarinsa", "Iloinen leski" ja "Kreivitär Mariza" sekä "West Side Storyn" Maria).
Suomalaiset nykysäveltäjät (muun muassa Kaija Saariaho, Jukka Linkola, Jarmo Sermilä) ovat omistaneet teoksiaan hänelle. Airas on levyttänyt muun muassa negrospirituaaleja, espanjalaista musiikkia, wieniläislauluja sekä mustalaismusiikkia Zingara-kvartetin kanssa. Suomen Operettitähdeksi hänet valittiin MTV:n järjestämässä kilpailussa vuonna 1991.
Suomen matemaattinen yhdistys
Suomen matemaattinen yhdistys ry - Finlands matematiska förening rf on 1868 perustettu matematiikan tutkimusta ja harrastamista edistävä yhdistys. Se on yksi maailman vanhimpia matemaattisia yhdistyksiä. Yhdistyksessä oli vuoden 2014 päättyessä 312 jäsentä. Yhdistyksen tärkein toimintamuoto on matemaattisten tieteellisten esitelmätilaisuuksien järjestämien. Vuosittain yhdistys myöntää Ernst Lindelöf -palkinnon parhaan edellisvuonna valmistuneen matematiikan pro gradu-tutkielman tai diplomityön tekijälle. Yhdistys on viime vuosina jakanut myös matematiikkapalkintoa parillisina vuosina. Yhdistyksen piirissä toimii "Valmennusjaosto", joka huolehtii matematiikan koululaiskilpailutoimintaan liittyvästä valmennuksesta ja Suomen osallistumisesta Kansainvälisiin Matematiikkaolympilaisiin.
Suomen matemaattisen yhdistyksen perustava kokous oli 20.11.1868. Keskeinen syy seuran perustamiseen oli vuonna 1852 tapahtunut Keisarillisen Aleksanterin-yliopiston eli Helsingin yliopiston ylioppilasosakuntien lakkauttaminen ja niiden korvaaminen oppiainepohjaisilla yhdistyksillä. Matemaattisen yhdistyksen ensimmäinen puheenjohtaja oli tuolloin ainoa Somen matematiikan professori Lorenz Lindelöf. Jäseniä oli muutama kymmen, pääasiassa varttuneempia opiskelijoita. Kokouksia pidettiin kerran kuussa mm. vuonna 1870 valmistuneessa "Ylioppilastalossa". Yhdistyksen toiminnassa oli 1800-luvulla joitakin muutaman vuoden katkoja, mutta etenkin Ernst Lindelöfin pitkän sihteeri- ja puheenjohtajakauden aikana 1900-luvun ensimmäisinä vuosikymmeninä toiminta vakiintui. 
Yhdistys julkaisee matematiikan tiedostuslehteä "Eukleides". Yhdessä Suomen Fyysikkoseuran ja Fysikersamfundet i Finlandin kanssa yhdistys julkaisee myös fysiikan ja matematiikan aikakauslehteä "Arkhimedes". Myös matematiikan koululaisverkkolehti "Solmu" on löyhästi sidoksissa Suomen matemaattiseen yhdistykseen.
Joka toinen vuosi yhdistys järjestää Matematiikan päivät -tapahtuman, joka toimii tapaamispaikkana suomalaisille matemaatikoille, matematiikan opettajille ja opiskelijoille. Päivät järjestetään yhteistyössä jonkin yliopiston kanssa yleensä niin, että joka toinen kerta tapahtuma on pääkaupunkiseudulla ja joka toinen kerta muualla Suomessa. Nimi Matematiikan päivät otettiin käyttöön vuonna 1998; sitä ennen päivät oli järjestetty nimellä "Matemaatikkopäivät". Ensimmäiset Matemaatikkopäivät pidettiin vuonna 1963 Helsingissä. Viimeksi Matematiikan päivät järjestettiin Turun yliopistossa tammikuun alussa 2016.
Yksikköpallo
Geometriassa yksikköpallo on koordinaatistossa oleva pallo, jonka keskipiste on origo ja säde 1. Avaruuden formula_1 yksikköpallo on joukko formula_2 Kun formula_3, yksikköpalloa kutsutaan useimmiten "yksikköympyräksi". Yleisessä metrisessä avaruudessa formula_4 yksikköpallo on joukko formula_5
Lasten mehuhetki
Lasten mehuhetki on Tuomari Nurmion vuonna 1981 julkaistu albumi. Albumi on julkaistu CD:nä vuonna 1988 ja uudelleenmasteroituna CD:nä vuonna 2001. Albumilta on julkaistu single "Lasten mehuhetki / Hyvästi kotimaa". Kaikkien kappaleiden säveltäjänä ja sanoittajana on Tuomari Nurmio. Sovitukset ovat Tuomari Nurmion ja Ahti Marja-ahon. Kuvassa oleva avaruuspukuun pukeutunut hahmo on Olli Eklund, jonka Nurmio valitsi kanteen erään koulun poikaoppilaista, koska Eklund näytti mielestään häneltä.
A-puoli
B-puoliAvustajina lisäksi Olli Eklund, Marja Uusitalo, Kari Riipinen, Veikko Karvonen ja Atte Blom.
Popmestarit
Popmestarit (Rytmi RILP 7082) on Popmuusikot ry:n järjestämien ensimmäisten pop-yhtyeiden SM-kisojen kuuden finalistin kokooma-LP. Kisat käytiin syksyllä 1970, levy ilmestyi vuonna 1971. Kyseinen levy on tätä nykyä haluttu ja hinnakas keräilyharvinaisuus. Albumista on julkaistu cd-painos syksyllä 2010.
Alkulukulause
Lukuteoriassa alkulukulause antaa alkulukujen jakauman asympoottisen arvion. Karkeasti ottaen alkulukulauseen mukaan satunnaisesti valittu positiivinen kokonaisluku "N" on todennäköisyydellä 1 / ln "N" alkuluku, missä ln "N" on "N":n luonnollinen logaritmi. "N":n kasvaessa alkuluvut käyvät yhä harvemmiksi. Esimerkiksi kun "N" = 10 000, keskimäärin joka yhdeksäs luku on alkuluku, kun taas arvolla "N" = 1 000 000 000 suunnilleen joka 21. luku on alkuluku. Alkulukulause antaa arvion tälle harvenemisnopeudelle.
Olkoon π("x") lukua "x" + 1 pienempien alkulukujen lukumäärä. Tällöin alkulukulauseen mukaan osamäärän π("x") ln("x") / "x" raja-arvo on 1, kun "x" kasvaa rajatta. Käyttäen Landaun symbolia tulos voidaan ilmoittaa muodossa
Tämä "ei" tarkoita sitä, että näiden funktioiden erotus lähenee nollaa.
Lauseen otaksui Adrien-Marie Legendre vuonna 1796, ja sen todistivat Jacques Hadamard ja Charles-Jean de la Vallée-Poussin toisistaan riippumatta vuonna 1896. Molempien todistus perustuu funktioteoriaan. Tarkemmin sanottuna he osoittivat, että Riemannin zeeta-funktiolla formula_2 ei ole nollakohtia, kun formula_3.
Carl Friedrich Gauss otaksui alkulukulausetta tarkemman asymptoottisen arvion. Määritellään logaritminen integraali Li("x") asettamalla
Tästä huomataan, että alkulukujen ”tiheyden” lähellä "t":tä tulisi olla 1 / ln "t". Funktion yhteys logaritmiin nähdään asymptoottisesta kehitelmästä
Siten alkulukulause voidaan kirjoittaa myös muodossa π("x") ~ Li("x"). Tämän etuna on se, että arvion virhetermiä voidaan pienentää. Hadamard ja de la Vallée Poussin todistivat, että
jollain positiivisella vakiolla "a", missä "O"(…) on iso O-notaatio. Arviota on parannettu muotoon
Yhteys Riemannin zeetafunktion ja π("x"):n välillä on niin vahva, että Riemannin hypoteesi parantaisi virhetermin arviota. Helge von Koch osoitti vuonna 1901, että Riemannin hypoteesi on tosi jos ja vain jos alkulukulause voidaan kirjoittaa muodossa
Vakiota ison O:n sisällä pystyi arvioimaan Lowell Schoenfeld. Riemannin hypoteesista seuraisi
kaikilla "x" ≥ 2657. Hän osoitti myös samantapaisen arvion Tšebyševin funktiolle ψ:
kaikilla "x" ≥ 73,2.
Logaritminen integraali Li("x") on suurempi kuin π("x") kaikilla riittävän pienillä luvuilla "x". Kuitenkin vuonna 1914 J. E. Littlewood todisti, että lausekkeiden suuruusjärjestys vaihtuu riittävän suurella luvulla. Ensimmäisen kerran tämä tapahtuu, kun "x" on suuruusluokkaa 10.
Lankila
Lankila on Kotkan kaupunginosa, joka sijaitsee Kymijoen Langinkoskenhaaran länsipuolella ja rajoittuu pohjoisessa valtatiehen 7. Lankila liitettiin Kymistä Kotkaan vuonna 1954 yhdessä laajan Kymin länsiosista erotetun alueen kanssa.
Tilastoissa käytettävän aluejaon mukaisessa Lankilassa on 1 004 asukasta (31.12.2012). Lankilan kaupunginosaan kuuluu myös 370 asukkaan Pirosenvuoren alue, joten yhteensä alueilla on 1 374 asukasta.
Lankila on pääasiassa omakotitaloaluetta, mutta kaupunginosassa on myös joitakin kerros- ja rivitaloalueita. Langinkosken länsirannat kuuluvat Lankilaan.
Korela (Kotka)
Korela on Kotkan kaupunginosa, joka sijaitsee Kymenlaakson maakunnassa, Hovinsaaren pohjoisosassa. Kaupunginosan länsirajana on Kymijoen Langinkoskenhaara Lankilan kaupunginosaan, pohjoisrajana valtatie 7 Kyminlinnan kaupunginosaan, idässä Hyväntuulentie Jylpyn kaupunginosaan ja etelässä Keisarinmajantie Metsolan kaupunginosaan. Korela kuuluu yhdessä Kyminlinnan kaupunginosan kanssa Korelan–Kyminlinnan tilastoalueeseen, jonka asukasluku on 809 (31.12.2012).
Korelan kaupunginosan alue liitettiin vuonna 1884 Kymistä Kotkaan. Alue kuului silloin Hovinsaaren kruununpuiston maihin.
Korela on suurimmaksi osaksi omakotitaloaluetta. Kerrostaloja on lähinnä Kotkan Opiskelija-asunnot Oy:n Koskisopen alueella. Kaupunginosan alueella sijaitsee myös Korelan ryhmäpuutarha, tavaratalo Motonet, rautakauppa Stark ja K-Market Korela.
Lepinkäinen (sarjakuvahahmo)
Lepinkäinen on Marvel-kustantamon sarjakuvissa esiintyvä superroisto. Lepinkäisen ensiesiintyminen tapahtui "Rampaging Hulk" -lehden ensimmäisessä numerossa (tammikuu 1977). Hahmon loivat Doug Moench ja Walt Simonson.
Lepinkäisellä on suuret fyysiset voimat, joiden avulla hän voi nostaa arviolta tuhannen kilon verran. Myös Lepinkäisen refleksit, notkeus, kestävyys ja kyky sietää vammoja ovat tehostetut äärirajoilleen. Lepinkäinen voi lentää kirurgisesti häneen istutettujen antigravitaatioyksikköjen avulla (sijaitsevat Lepinkäisen selkärangassa).
Yksikkö aktivoidaan hermoimpulssien avulla. Laitteen avulla Lepinkäinen voi lentää jopa 128 km/h. Hän kykenee myös kantamaan lentäessään noin 200 kg lastin (mukaan lukien itsensä). Muista Lepinkäisen laitteista mainittakoon hänen pukunsa, joka on tehty kestävästä terässeoksesta. Puvun metalli kestää jopa pienikaliiperisten aseiden tulitusta.
Lepinkäisen pääasiallinen ase on kuitenkin hänen ranteisiinsa kiinnitetyt voimaiskujen ampujat. Kummassakin rannekkeessa on kaksi käyrää titaaniterää, joilla Lepinkäinen voi helposti viiltää lihaa, puuta tai kevytmetalleja.
Rannekkeista voi myös ampua korkeataajuuksisen iskun sähköenergiaa (maksimiteho 35 000 volttia). Näiden iskujen maksimietäisyys on hieman yli kymmenen metriä tai 15 metriä mikäli Lepinkäinen ampuu yhteislaukauksen molemmista rannekkeistaan.
Lepinkäinen on myös kokenut lähitaistelija ja hän on harjoitellut lukuisia eri taistelulajeja, kuten kung fua. Hän on myös harjaantunut veitsien ja tuliaseiden käyttäjä.
Vitalogy
Vitalogy on yhdysvaltalaisen rock-yhtyeen Pearl Jamin kolmas studioalbumi, se julkaistiin vuoden 1994 lopulla. Albumia monesti pidetään yhtyeen viimeisimpänä mestariteoksena, vaikka tästäkin asiasta on oltu monta eri mieltä. Albumi on viimeinen, jossa rumpuja soittaa Dave Abbruzzese, hänen tilalleen tuli mm. ennen Red Hot Chili Peppersissä soittanut Jack Irons, joka ehti soittaa rumpuja albumin kappaleessa "Hey Foxymophandlemama, That's Me".
Albumi on löysästi konseptimainen, monet kappaleet käsittelevät terveyttä ja yleistä hyvinvointia. Tunnetuimmat kappaleet lienevät "Better Man", "Corduroy" ja "Spin the Black Circle", josta jälkimmäinen kertoo laulaja Eddie Vedderin vinyylilevyjen ihailusta, "Better Man" on alun perin Eddie Vedderin aiemman yhtyeen Bad Radion kappale.
Kaikki kappaleet kirjoittanut Pearl Jam, ellei toisin mainittuMuut:
Scotty Nguyen
Thuan "Scotty" Nguyen (s. 28. lokakuuta 1962, Nha Trang, Vietnam) on vietnamilaissyntyinen yhdysvaltalainen pokeriammattilainen. Nguyen muutti Vietnamista Yhdysvaltoihin vuonna 1978. Nguyenin lempinimi on "The Prince of Poker" (Pokerin prinssi). Vuosien 2000–2004 välillä Nguyen oli rahasijoilla yli sadassa pokeriturnauksessa.
Scotty Nguyen voitti World Series of Pokerin (WSOP) pääturnauksen ja miljoonan dollarin ykköspalkinnon vuonna 1998. Kaikkiaan hänellä on viisi WSOP:n voittoranneketta. Vuonna 2008 hän voitti WSOP:n arvostetun 50 000 dollarin H.O.R.S.E.-turnauksen. Hän sijoittui vuoden 2007 WSOP:n pääturnauksessa sijalle 11 jääden finaalipöydän ulkopuolelle.
Päästyään sitä ennen useasti World Poker Tourilla finaalipöytään, Nguyen otti viimein WPT-voiton tammikuussa 2006 Gold Strike World Poker Open -turnauksessa.
Kesäkuussa 2011 Nguyenin pokeriuran turnausansiot ylittivät 11,3 miljoonaa dollaria. Hänellä on yli 40 pokeriturnausvoittoa. Nguyen on lopettanut käteispelit joitakin vuosia sitten ja siirtyi pelaamaan ainoastaan turnauksia Cherokee-kasinon sponsoroimana. Nykyisin Nguyen edustaa Expekt-nettipokerihuonetta.
Jäänmurtaja Voima (1916)
Jäänmurtaja Voima oli vuonna 1924 käyttöön otettu Suomen merenkulkulaitoksen jäänmurtaja.
Alus oli alun perin Tallinnassa vuonna 1916 rakennettu ja saksalaisten vuonna 1917 kattiloilla varustama keskeneräinen Hanse-niminen jäänmurtaja.
Helsinkiläinen varustamo John Nurminen Oy osti keskeneräisen murtajan vuonna 1919 ja hinautti sen Helsinkiin. Kauppaan sisältyivät kaksi savupiippua hormeineen, runkoon asennetut höyrykattilat, viisi ankkuria, kaksi kuuden lukon ankkurikettinkiä, koko joukko pumppuja, venttiileitä ja teräksestä valettuja kansirakenteiden osia sekä laatikoittain koneenosia, pultteja ja muttereita - siis kaikkea mistä Suomessa oli tuolloin huutava puute. Aluksessa oli vain peräpotkuri, mutta sen keularuumaa rakennettaessa oli otettu huomioon mahdollisuus asentaa keulakone ja keulapotkuri.
Vuonna 1922, kun voimakas jäänmurtaja Wäinämöinen jouduttiin Tarton rauhan ehdoilla luovuttamaan Virolle, Nurminen tarjosi tätä hankintaansa valtiolle. Neuvotteluista tuli pitkät ja vaikeat. Lopulta asiantuntijoiden mielipide ratkaisi. Asiasta äänestettäessä vastustajat jäivät selvään vähemmistöön. Vuoden 1923 tulo- ja menoarvioon otettiin 17 miljoonan markan määrärahan jäänmurtaja Hansen ostamista ja kunnostamista varten. Vastaavan aluksen rakentaminen alusta asti olisi nimittäin maksanut moninkertaisen summan, eikä mikään suomalainen telakka ollut vielä valmis urakkaan. Hietalahden telakka sai tehtäväkseen aluksen rakentamisen vaatimuksia vastaavaksi, mikä merkitsi lähinnä sitä, että aluksen keula muotoiltiin uudelleen jotta siihen voitiin asentaa keulakone ja keulapotkuri.
Alus oli mitoiltaan 64,2 metriä pitkä, 14,2 metriä leveä, ja sen syväys oli 5,9 metriä, uppoama 2 070 tonnia ja koneteho 4 100 hevosvoimaa, eli toiseksi voimakkain jäänmurtaja siihen asti Wäinämöisen jälkeen. Aluksessa oli hiililämmitys, täydellinen sähköistys, kallistus- ja trimmitankit sekä uutena erikoisuutena höyryllä toimiva tuhkanpoistojärjestelmä, jollainen asennettiin Sampoon vasta vuonna 1950.
Alus sai uuden nimen Voima. Alusta pidettiin kaikin puolin hyvin onnistuneena jäänmurtajana Se liikkui erittäin ketterästi ahtojäissä ja jätti jälkeensä leveän uoman.
Voima oli 1920-luvulla laivaston tykki- ja miinakoululaivana S-luokan torpedoveneiden jouduttua käyttökieltoon torpedovene S2:n tuhouduttua myrskyssä. Myös sotavuosina Voima oli aseistettu, vaikka se ei osallistunutkaan sotatoimiin muutamaa ilmatorjuntatapausta lukuun ottamatta.
Alus luovutettiin Neuvostoliitolle vuonna 1944 osana sotakorvauksia. Se sai uuden nimen Malygin. Alukseen vaihdettiin 1950-luvulla öljypolttimet, ja se palveli 1970-luvulle asti, jolloin alus kaikessa hiljaisuudessa romutettiin Italiassa, jonne Neuvostoliitto vakituisesti myi poistetut työ- ja sota-aluksensa.
JL Audio
JL Audio on yhdysvaltalainen High End -tason audiolaitevalmistaja.
Vuonna '92 IASCA kilpailujärjestön loppukilpailussa jaettiin palkintoja yhteensä 80 autolle, joista 52:ssa oli JL Audio subwooferit, vuonna 2004 11 eri JL-tuotetta palkittiin Yhdysvalloissa parhaaksi hintaluokassaan Autosound Grand Prix Avardilla. Nykyään JL Audion tuotteita myydään 59 maassa. JL Audio on palkittu myös USA:n jälleenmyyjien myöntämällä "Best overall car audio company" palkinnolla jo viisi kertaa peräkkäin.
Vastaus (sarjakuvahahmo)
Vastaus on nimi kahdelle eri Marvel-kustantamon sarjakuvissa esiintyvälle hahmolle, Aaron Nicholsonille ja David Ferrarille. Nicholsonin ensiesiintyminen tapahtui "Spectacular Spider-Man" -lehden numerossa 92. Tämän Vastauksen kuoleman jälkeen YPKVV:n agentti David Ferrari otti nimen käyttöönsä "Captain America" -lehden numerossa 42.
Vastaus esiintyi Suomessa ensimmäistä kertaa "Hämähäkkimies"-lehden numerossa 2 (1987).
Aaron Nicholson toimi uransa alussa Kingpinin kätyrinä. Tätä ennen hän oli toiminut HYDRAn Las Vegasin haaraosaston tappajana. HYDRA kuitenkin halusi lisätä Nicholsonin voimia ja niin Harlan Stillwellin, nerokkaan tiedemiehen keksintöjen avulla Nicholson muutettiin Vastaukseksi.
Siirryttyään pois HYDRAn palveluksesta, Vastaus toimi Kingpinin alaisena taistellen useita kertoja Hämähäkkimiestä ja Mustaa Kissa vastaan. Lopulta Vastaus uhrasi henkensä elvyyttääkseen Tikarin omalla elämänenergiallaan ja pelastaakseen näni Kingpinin kuolemaisillaan olevan vaimon.
Myöhemmin Vastaus kuitenkin huomasi tajuntansa säilyneen ja liittoutui Tohtori Mustekalan kanssa. Lyhytaikainen liitto päättyi kuitenkin roistojen taisteluun ja Mustekala tuhosi Vastauksen. Näinä aikoina Vastaus on nähty Lautta-nimisessä, superrikollisille tarkoitetussa vankilassa.
David Ferrari oli entinen YPKVV:n agentti ja kokenut sotilas USA:n armeijassa. Salaisesti hän kuitenkin oli Purppuradynamon liittolainen. Myöhemmin YPKVV:n tehdessä isku AIM:in salaiseen päämajaan Ferrarin oletettiin kuolleen.
Ferrari kuitenkin päätti käyttää tapahtunutta omien tarkoitusperiensä ajamiseen ja huumasi YPKVV:n johtajan Nick Furyn tahtonsa alaiseksi. Liittotuessaan uudelleen Purppuradynamon kanssa Ferrari kaavaili varastavansa Khamistanista ydinaseita maailman valloitustaan varten. Ferrarin suunnitelmat kuitenkin romuttuivat Kapteeni Amerikan puututtua tapahtumiin.
Ensimmäisellä Vastauksella, Aaron Nicholsonilla oli salaperäinen kyky kehittää minkä tahansa tilanteen vaatima supervoima, eli "vastaus" kulloiseenkin ongelmaan/tilanteeseen. Kyvyn tarkka toimintaperiaate ja laajuus eivät ole tiedossa.
Toisella Vastauksella ei ollut edeltäjänsä supervoimia. Hän oli kuitenkin onnistunut moninkertaistamaan fyysiset voimansa.
Vala Mal Doran
Vala Mal Doran on kuvitteellinen henkilö televisiosarjassa "Tähtiportti". Häntä esittää Claudia Black. Vala esiintyi sarjassa satunnaisesti kahdeksannella ja yhdeksännellä tuotantokaudella ja liittyi pysyvästi sarjaan kymmenennellä tuotantokaudella.
Vala on alun perin ympäri galaksia tunnettu varas, joka käyttää viettelystaitojaan saadakseen haluamansa. Hän on entinen isäntä goa'uld Qeteshille. Tutustuessaan TP-1:een hän väittää, että tok'rat lopulta järjestivät kapinan häntä vastaan ja poistivat hänen symbioottinsa. Vala kertoo myös, että tok'rat unohtivat kertoa Qeteshin orjuuttamille kyläläisille, että heitä kaltoin kohdellut henkilö ei ollut Vala itse vaan häntä ohjannut goa'uld. Tämän seurauksena Valan symbiootin poiston jälkeen kyläläiset kivittivät hänet luullen häntä Qeteshiksi. Tok'rat luultavasti pelastivat Valan kuolemalta ja hoitivat hänet kuntoon. Seurauksena tästä Valalla on naqahdahia veressään, ja hän voi käyttää goa'uldien teknologiaa kuten esimerkiksi näiden parannuslaitetta. Lisäksi huijariluonteestaan huolimatta - ja sen vuoksi - hän pystyy auttamaan SGC:n henkilökuntaa monissa vaikeissa tilanteissa.
Ei ole varmaa, kuinka kauan Vala oli isäntänä. Se, että kyläläiset tunnistivat Valan ennen kuin hänet otettiin isännäksi, osoittaisi että hänen isännäksi ottamisestaan ei ole kulunut kovin pitkä aika. Tämän vuoksi hän on myös suurin piirtein niin vanha kuin näyttää ulkoisestikin olevan, mikä on poikkeavaa verrattuna muihin goa'uldeihin, joiden isännät voivat olla tuhansia vuosia vanhoja.
Vala Mal Doran tapaa Daniel Jacksonin yrittäessään kaapata tau'rien Prometheus-avaruusaluksen itselleen, ja heidän välilleen syntyy eräänlainen viha-rakkaus-suhde. Yhdeksännen tuotantokauden alussa Vala on jonkin aikaa TP-1:n matkassa laitettuaan Danielin ranteeseen rannekkeen, joka estää heitä poistumasta toistensa lähettyviltä pyörtymisen tai lopulta kuoleman uhalla. Myöhemmin Vala estää uhrautuvasti orien priorien yrityksen tunkeutua Linnunrata-galaksiin supertähtiportin kautta, ja joutuu tällöin vahingossa orien kotigalaksiin. Siellä hän sopeutuu uskonnolliseen kyläyhteisöön, kunnes huomaa olevansa raskaana ilman hedelmöitystä. Välttyäkseen kyläläisten rangaistukselta aviottoman lapsen takia hänen on mentävä naimisiin paikallisen Tomin-nimisen miehen kanssa, joka on sokean uskovainen ja aikoo taistella orien puolella tulevassa sodassa Linnunradalla. Vala saa otettua muinaisten kommunikointilaitteella yhteyttä SGC:hen ja kertoo, että orit ovat hyökkäämässä heidän galaksiinsa. Hän kertoo myös olevansa raskaana kantaen orien lasta. Kymmenennellä tuotantokaudella Vala liittyy pysyvästi TP-1:een. Hänellä on taitoja, tietoja ja yhteyksiä, joita SGC:llä ei ole. Hän on myös synnyttänyt Oricin, Adrian.
Alceste
Alceste on Christoph Willibald Gluckin säveltämä kolminäytöksinen traaginen ooppera. Sen alkuperäisen italiankielisen libreton on Euripidestä mukaillen kirjoittanut Ranieri da Calzabigi. Ooppera sai ensiesityksensä Wienin "Burgtheaterissa" 26. joulukuuta 1767. Gluck sovitti oopperan myös ranskaksi, jolloin libretistinä toimi Marie François Louis Gand Leblanc Roullet. Ranskankielinen versio ensiesitettiin "Académie Royale de Musique’issa" 23. huhtikuuta 1776. "Alceste" on yksi Gluckin niin kutsutuista reformioopperoista, joissa säveltäjä uudisti oopperan muotokieltä palauttamalla musiikin tukemaan draamaa.
Musta Ruoska
Musta Ruoska () on Marvel-kustantamon sarjakuvissa esiintyvä nimitys useille superroistoille. Hahmon loivat Stan Lee ja Gene Colan. Musta Ruoska esiintyi ensimmäisen kerran "Tales of Suspense"-lehden numerossa 97 (tammikuussa 1968). Musta Ruoska on varsinkin Rautamiehen vihollinen.
Suomessa Musta Ruoska esiintyi ensimmäisen kerran "Hämähäkkimies"-lehden numerossa 2 (1987) tarinassa Kotiinpaluu.
Kouluttautuessaan insinööriksi Rennselaerin Polyteknisessä Korkeakoulussa Mark Scarlottiin otti yhteyttä rikollisliiga Maggia. Maggia tarvitsi riveihinsä päteviä aseseppiä, ja älykäs Scarlotti suunnittelikin lukuisia korkeateknologisia sovelluksia liigalle. Nerokkain oli kuitenkin teräskuituruoska, jolla kykeni iskemään lukuisia kertoja tavallista nahkaruoskaa tehokkaammin ja pirstomaan miltei kaikkea materiaalia (adamantiumia lukuun ottamatta).
Urheilullisena miehenä Scarlotti harjoitteli ruoskansa kanssa kunnes hallitsi sen käytön täydellisesti. Janoten lisää jännitystä hän kysyi lupaa ryhtyä erikoisagentiksi Maggian riveihin. Lupaan suostuttiin ja Scarlotti otti taistelunimekseen Ruoskija ja palveli Maggiaa hyvin, kunnostautuen taistelussa Rautamiestä vastaan.
Maggia antoi Scarlottille tehtäväksi soluttautua Stark Enterprisesin tiloihin Mark Scott-nimellä ja urkkia teollisuussalaisuuksia selville. Tässä Scarlotti onnistui niin hyvin, että oli pian Cincinnatin tuotantolaitosten tutkimusosaston päällikkö.
Musta Ruoskalla ei varsinaisesti ole yliluonnollisia voimia. Hänellä on ikäisensä, säännöllisesti treenaavan terveen miehen voimat ja kestävyys. Ruoska on kuitenkin erittäin taitava ruoskan käsittelijä. Hänellä on myös kokemusta nunchakusta ja on keskinkertainen taistelulajien taitaja.
Mustalla Ruoskalla on laaja valikoima erilaisia aseita, joista varsinkin kyberneettisesti tehostetut metallipunotut ruoskat ovat hänen suosiossaan. Nämä ruoskat iskevät lyötäessä kaksinkertaisella äänennopeudella ja tarpeeksi lujaa iskiessään Ruoska voi torjua sen avulla luotejakin. Kolmetuumainen teräskin on murtunut Mustan Ruoskan erikoisruoskan alla.
Erikoisvalmisteiset ruoskat Musta Ruoska voi kätevästi piilottaa hansikkaaseensa ruoskan kokoontaittuvuuden ansiosta. Ruoskan voi siis keriä piiloon aseen kahvaan sekä jäykistää taistelusauvaksi että nunchakuksi. Musta Ruoska voi myös keskittää kaiken akkujensa energian ruoskaansa, jolloin sillä voi ampua voimakkaita sähkölatauksia.
Kyberneettisen ruoskansa lisäksi Ruoskalla on viittansa solkiin kätketty bola, joka kykenee tehostamaan painovoimakenttiä pitäen näin vastustajan paremmin maassa.
Musta Ruoska pitää taisteluissa yllään teräspunottua, kevyttä asua ja viittaa, jotka kykenevät pysäyttämään jopa luoteja.
Charles Jencks
Charles Jencks (s. 1939 Baltimore, Yhdysvallat) on amerikkalainen arkkitehti ja maisema-arkkitehti sekä postmodernin arkkitehtuurin teoreetikko.
Jencks opiskeli ensin Harvardin yliopistossa. Tohtoriksi hän väitteli Lontoon yliopistossa vuonna 1970 arkkitehtuurin historiasta. Jencks opettaa arkkitehtuuria varsinkin Yhdysvalloissa ja Isossa-Britanniassa ja luennoi ympäri maailmaa. Hän on tehnyt myös lukuisia televisio-ohjelmia.
Vuonna 1977 Jencks julkaisi teoksen "The Language of Postmodern Architecture", josta lähtien postmodernismi-sanan katsotaan vakiintuneen käyttöön. Teos on käännetty yli kymmenelle kielelle. Jencks suunnittelee myös puutarhoja. Hänen Skotlannin modernin taiteen kansallisgalleriaan suunnittelemansa puisto voitti Gulbenkian palkinnon vuonna 2004.
Jencks on naimisissa Maggie Keswick Jencksin kanssa.
Charles Jencks (1987). "Post-Modernism. The New Classicism in Art and Architecture". London: Academy Editions.
Andienkissa
Andienkissa eli vuoristokissa ("Leopardus jacobitus" syn. "Oreailurus jacobita") on pieni kissaeläin, jonka elinaluetta ovat Etelä-Amerikan Andit. Se on suunnilleen kesykissan kokoinen, mutta sen häntä on pitempi ja tuuheampi. Häntä on raidallinen, pitkäkarvainen turkki hopeanharmaa, juovikas ja täplikäs. Se on huonoimmin tunnettuja ja harvinaisimpia kaikista kissaeläimistä. Lähes kaikki havainnot siitä on tehty muutamasta tarkkailusta luonnosta sekä kuolleiden eläinten nahkoista. Yhtään andienkissaa ei ole eläintarhoissa. Sen arvellaan elävän vain Andeilla Perussa, Boliviassa, Chilessä ja Argentiinassa. Niitä on nähty 5 100 metrin korkeudessa puurajan yläpuolella, mutta yleensä ne elävät vähintään 3 000 metrin korkeudessa.
Koska ne elävät korkealla vuoristossa, ihmisten asuttamat laaksot erottavat niiden populaation sirpaleiseksi, jolloin vähäinenkin metsästys voi olla hyvin vahingollista. Chilessä ja Boliviassa niitä surmataan paikallisten uskomusten vuoksi.
Conservation Internationalin (CI) tutkija Jim Sanderson on tutkinut andienkissoja. Hän näki ja kuvasi yhden Chilessä 1998 lähellä maan Perun-vastaista pohjoisrajaa. Myöhemmin 2004 hän löysi yhden Boliviasta, ja se sai lähettimellä varustetun pannan. Andean Cat Alliancessa toimiva Lilian Villalba johtaa laajaa tutkimusohjelmaa, johon kuuluu radiotelemetrian avulla tehtyjä tutkimuksia vuosina 2001–2006 Khastorin seudulla Etelä-Boliviassa.
Harley Quinn
Harley Quinn (Dr. Harleen Frances Quinzel) on fiktiivinen rikollinen "Batman"-animaatiosarjassa ja myöhemmin myös DC Comicsin sarjakuvamaailmassa. Hän on Batmanin vihollinen. Hänen ensiesiintymisensä oli animaatiosarjan jaksossa ”Jokerin palvelus” (”"Joker's Favor"”) ja hänet loi animaatiosarjaan Paul Dini.
Tohtori Harleen Quinzel työskenteli rikollisten psykiatrina Arkhamin mielisairaalassa Gotham Cityssä. Myöhemmin Quinzel kiinnostui Jokerista ja pian tästä tuli hänelle pakkomielle. Pitkään Jokeria tutkittuaan Quinzel menetti todellisuudentajunsa hypätessään happoa täynnä olevaan sammioon. Pakkomielle potilastaan kohtaan sai Quinzelin auttamaan Jokerin ulos Arkhamista. Hän liittyi Jokerin matkaan rikollisuuden alalle ja vaihtoi nimekseen Harley Quinn. Hänen lempiaseensa on pilailupyssy ja pesäpallomaila.
Harley Quinn on monin tavoin naispuolinen vastine Jokerin kaltaiselle koomiselle hahmolle. Hän on mielipuolinen mutta henkisesti lähinnä teinitytön tasolla. Jokerin viitataan usein olevan pihkassa Harley Quinniin, mutta tästä huolimatta tämä on erittäin epäkohtelias ja joskus jopa väkivaltainen Harleyta kohtaan, esimerkiksi silloin kuin tämä heitti Harleyn ikkunasta ulos kun Harley kertoi huonon vitsin. Kaikesta huolimatta Harley on vastaavasti kiintynyt Jokeriin eikä siedä sitä, että joku loukkaa tätä. Harley on myös pahoillaan, kun Jokeri "kuolee" kaikkien silmien edessä elokuvassa "Batman ja Teräsmies: Ässäpari ja Jokeri". Kaksikon suhteesta huolimatta Harley on joskus suuttunut Jokerille ja jopa vannonut tappavansa tämän: esim. animaatiosarjan jaksossa, jossa Jokeri etsii uutta tyttöapulaista Harleyn jouduttua vankilaan.
Harley ja Jokeri esiintyivät "Teräsmies"- animaatiosarjan kolmiosaisessa "World's Finest" jatkosarjassa, joka julkaistiin myös pitkänä elokuvana, "Batman & Teräsmies: Ässäpari ja Jokeri".
Harleyn äänen alkuperäiseen versioon teki Arleen Sorkin ja suomenkieliseen jälkiäänitykseen Rinna Paatso.
Alkuperäiselle sarjalle jatkoa olevassa "The New Batman Adventures" -animaatiosarjassa Harleyn äänenä toimi Arleen Sorkin, joka oli hahmon ääni myös ensimmäisessä sarjassa.
Tässä sarjassa Harleyn ja Jokerin välille alkaa kertyä eripuraa, eikä kaksikkoa nähdä enää yhtä sovussa kuin ennen. Sarjan jaksossa "Mad Love" myös kerrotaan Harleyn aiemmista vuosista ja tutustumisesta Jokeriin.
Harley Quinn esiintyi "The Batman" -animaatiosarjassa, kolmannelta tuotantokaudelta eteenpäin. Sarjassa hahmon äänenä toimi Hynden Walch.
Quinn oli kutakuinkin samanlainen kuin alkuperäisessä sarjassa, mutta tässä hän esiintyi vähemmän ja toimi enemmänkin Jokerin rikoskumppanina kuin naisystävänä.
Margot Robbie näyttelee Harleen Quinzelia / Harley Quinnia Worlds of DC:n elokuvissa ja teki ensiesiintymisensä vuonna 2016 elokuvassa "Suicide Squad".
Instant on
Instant on on tietokoneen käynnistysajan lyhentämiseksi kehitetty tekniikka. Siihen voi liittää myös erilaisia tekniikoita, joiden avulla voi käynnistää yksittäisen ohjelman ilman koko käyttöjärjestelmän käynnistämistä, nopeasti ja helposti, yhden napin painalluksella. Instant on -tekniikkaa käytetään pääasiassa kannettavissa tietokoneissa, joissa se vähentää virrankulutusta ja helpottaa tiettyjen ohjelmien käyttöä.
Pääasiassa instant on vain kannettavissa tietokoneissa, joissa sen suurin hyötykäyttö on ehkä median katselussa ja kuuntelussa.
Paul Stalteri
Paul Stalteri (s. 18. lokakuuta 1977 Etobicoke, Ontario, Kanada) on kanadalainen jalkapalloilija, joka edusti uransa viimeisenä seuranaan saksalaista Mönchengladbachia. Hän oli pelipaikaltaan oikea laitapuolustaja.
Stalteri pelasi Clemsonin yliopiston joukkueessa vuonna 1996. Seuraavalla kaudella Stalteri ryhtyi ammattilaispelaajaksi ja teki sopimuksen Toronto Lynxin kanssa. Vuoden pelaamisen jälkeen Lynxissa, jossa hän teki kahdeksan maalia, siirtyi hän saksalaiseen Werder Bremeniin. Kolme kautta reservijoukkueessa pelannut Stalteri teki debyyttinsä ykkösjoukkueessa elokuussa 2001 ottelussa Energie Cottbusia vastaan. Stalteri teki ottelussa myös maalin.
Kausilla 2001–2002 ja 2002–2003 Stalteri vakiinnutti paikkansa avauskokoonpanossa. Kaudella 2003–2004 Werder Bremenin mestaruusvuonna hänestä tuli ensimmäinen kanadalainen, joka on voittanut Bundesliigan.
Vuonna 2005 hän siirtyi Tottenhamiin. Tottenhamissa pelatessaan Stalteri kävi muun muassa lainalla kevään 2008 aikana lontoolaisessa Fulhamissa. Vuonna 2009 Stalteri siirtyi saksalaiseen Borussia Mönchengladbachiin.
Vuodesta 1997 Kanadan maajoukkueeseen kuulunut Stalteri teki maajoukkuedebyyttinsä 17. elokuuta 1997 Irania vastaan. Hän pelasi kaikkiaan 84 maaottelua ja teki niissä seitsemän maalia. Hän pelasi viimeisen maaottelunsa vuonna 2010, ja on vielä kahdeksan vuotta myöhemmin kaikkien aikojen toiseksi eniten miesten jalkapallomaaotteluita pelannut kanadalainen.
ALBA
ALBA, Alianza Bolivariana para los Pueblos de Nuestra América (Bolivarilainen liittouma Amerikkamme kansojen hyväksi) on poliittis-sosiaalis-taloudellinen yhteistyösopimus eräiden Latinalaisen Amerikan maiden välillä. ALBAa ehdotti Venezuela vastineeksi Yhdysvaltain ajamalle FTAA-vapaakauppasopimukselle.
ALBAn vapaakauppasopimuksena on Venezuelan, Kuuban ja Bolivian välinen Kansojen kauppasopimus (Tratado de Comercio de los Pueblos, TCP), joka solmittiin aluksi Venezuelan ja Kuuban välillä 14. joulukuuta 2004. Bolivia liittyi TCP:hen huhtikuussa 2006.
Nicaragua ilmoitti 11. tammikuuta 2007 liittyvänsä ALBAan. Vuoden 2009 kesään mennessä ALBAsta on tullut yhdeksän valtion liittouma. Vuonna 2010 ALBA-maat aikovat ottaa käyttöön yhteisen virtuaalivaluutan "sucren". Honduras vetäytyi yhteistyöstä presidentti Manuel Zelayan syrjäyttäneen vallankaappauksen jälkeen. ALBA:ssa on tällä hetkellä 11 jäsenmaata. Jäsenmaat ovat Antigua ja Barbuda, Bolivia, Kuuba, Dominica, Ecuador, Grenada, Nicaragua, Saint Kitts ja Nevis, Saint Lucia, Saint Vincent ja Grenadiinit ja Venezuela.
FTAA
FTAA () tai ALCA () tai ALCA () tai ZLEA () oli 34:n Amerikan valtion välille suunniteltu sopimus, jonka tavoitteena oli vähentää tai eliminoida kaupan esteet. Se oli Kanadan, Yhdysvaltain ja Meksikon välisen NAFTAn laajennos. FTAA:n oli tarkoitus tulla voimaan tammikuussa 2005.
Neuvottelut sopimuksesta alkoivat 11. joulukuuta 1994, mutta suureen tietoisuuteen se tuli vasta huhtikuussa 2001 Québecissä sitä vastaan suunnattujen mielenosoitusten myötä.
Marraskuun 2003 kokouksessa Brasilian presidentti Lulan johdolla kahdenkymmenen maan liitto asettui vastustamaan pohjoisen maiden asettamia vaatimuksia ja kokous päättyi pikaisesti. FTAA-neuvottelut ovat olleet umpikujassa helmikuusta 2004 lähtien, pääasiassa maataloustuista ja immateriaalioikeuksiin liittyvien kysymysten vuoksi. Brasilia ja Argentiina kieltäytyivät sopimuksesta, jos siihen ei liitetä kysymystä Yhdysvaltain maataloustuesta.
Pedikyyri
Pedikyyri tarkoittaa jalkahoitoa, jonka kosmetologi suorittaa. Pedikyyri voi sisältää muun muassa jalkojen hieronnan, ihon kovettumien hionnan, kynsinauhojen siistimisen ja varpaankynsien leikkauksen ja lakkauksen. Pedikyyrejä suorittavat kauneushoitolat.
Pedikyyrin aluksi jalkoja liotetaan jalkakylvyssä ihon ja kynsinauhojen pehmentämiseksi. Vanha kynsilakka poistetaan varpaankynsistä. Kantapäiden kovettunut iho voidaan hioa jalkaraspilla. Jalkojenhoidon ammattilainen välttää raspin käyttöä ja käyttää kirurgin veistä. Varpaankynsien lakkaamisen helpottamiseksi saatetaan käyttää vaahtomuovista tehtyjä varpaidenerottelijoita.
Sana tulee latinan kielen sanoista "pes" (gen. "pedis") 'jalka' ja "cura" 'hoito'.
Veikko Rantala
Veikko Reima Rantala (s. 5. marraskuuta 1933 Lahti) on suomalainen filosofi ja Tampereen yliopiston emeritusprofessori. Hän jäi eläkkeelle yliopiston matematiikan, tilastotieteen ja filosofian laitoksesta vuonna 1998. Ennen siirtymistään akateemiselle uralle Veikko Rantala toimi matematiikan opettajana Lappeenrannassa 1958–1959 ja Valkeakoskella 1959–1960 sekä vanhempana lehtorina Kouvolan yhteiskoulussa 1961–1968, Etelä-Kaarelan yhteiskoulussa 1968–1970 ja Kajaanin yhteislyseossa 1970–1974. Hän suoritti jatko-opintonsa Helsingin yliopistossa teoreettisessa filosofiassa ja väitteli filosofian tohtoriksi logiikan tutkimuksellaan vuonna 1973. Hänet nimitettiin sekä Helsingin että Turun yliopistoon teoreettisen filosofian dosentiksi 1975, ja hän toimi Suomen Akatemian tutkijanviroissa 1973–1984 lukuun ottamatta vuotta 1981, jolloin hän hoiti käytännöllisen filosofian professuuria Helsingin yliopistossa. Hänet nimitettiin Tampereen yliopistoon filosofian apulaisprofessoriksi 1985 ja filosofian professoriksi 1988.
Veikko Rantalan keskeisiä tutkimuskohteita ovat logiikan lisäksi tieteenfilosofia, tietoteoria ja kognitiotiede sekä taiteen filosofia ja estetiikka. Hän on toiminut aktiivisesti useissa yhdistyksissä, kuten Suomen Filosofisessa Yhdistyksessä sekä Suomen Estetiikan Seurassa ja Suomen Semiotiikan Seurassa. Veikko Rantala on Suomalaisen Tiedeakatemian jäsen.
Pro Urheilu
Pro Urheilu on tunnustuspalkinto, jonka Suomen valtio myöntää urheilun hyväksi tehdystä työstä. Palkintoa on jaettu vuodesta 2000 ja se on suuruudeltaan nykyään 20 000 euroa. Urheiluansioista jaetaan myös Pro Urheilu -mitaleja.
Seppo Harjanne
Seppo Harjanne (s. 20. helmikuuta 1948 Helsinki) on suomalainen rallin kartanlukija. Hän toimi kartanlukijana muun muassa Timo Saloselle 1979–1988 ja Tommi Mäkiselle 1990–1997.
Harjanne saavutti kolme rallin maailmanmestaruutta. Salosen kanssa Peugeot'lla 1985 sekä Mäkisen kanssa Mitsubishilla vuosina 1996 ja 1997. MM-sarjan osakilpailuvoittoja Harjanteelle kertyi vuosina 1974–1997 kaikkiaan 20.
Viimeisen MM-osakilpailunsa Harjanne ajoi Tommi Mäkisen kanssa vuoden 1997 RAC-rallissa. Tämän jälkeen hän on satunnaisesti istunut Juha Kankkusen kyydissä erilaisissa näytösajoissa.
Koulutukseltaan hän on ekonomi.
Tieteentekijöiden liitto
Tieteentekijöiden liitto on yliopistojen ja tutkimuslaitosten akateemisten asiantuntijoiden ammattijärjestö.
Järjestö perustettiin vuonna 1967 nimellä Korkeakoulujen Assistenttiliitto. Vuosina 1978–1997 nimi oli Korkeakoulualan assistenttien ja tutkijain liitto (KATL). Liitto liittyi keskusjärjestö Akavaan vuonna 1986.
Tieteentekijöiden liitto hoitaa jäsentensä ammatillista, sosiaalista ja palkkaedunvalvontaa. Yksittäiset henkilöt liittyvät liittoon jonkin sen 19 jäsenyhdistyksen kautta. Liiton jäsenet kuuluvat Opettajien Työttömyyskassaan. Liiton hallituksen puheenjohtajana toimii kaudella 2015–2016 Petri Koikkalainen.
Tieteentekijöiden liitto, Professoriliitto ja Yliopistojen opetusalan liitto julkaisevat Acatiimi-lehteä.
Vuoden tieteentekijä on Tieteentekijöiden liiton vuosittain valitsema merkittävä tieteilijä.
Lars Hertzberg
Lars Henrik Hertzberg (s. 11. toukokuuta 1943 Helsinki) on Åbo Akademin entinen filosofian professori.
Hertzberg valmistui Helsingin yliopistosta 1967 ja väitteli tohtoriksi Cornell Universitystä 1970. Hän toimi määräaikaisena filosofian professorina Helsingissä 1971–1972 ja 1974–1976 ja Åbo Akademissa 1980-84, sekä apulaisprofessorina Arizonan yliopistossa 1972–74. Hertzberg nimitettiin Akademin filosofian professoriksi vuonna 1984. Hän jäi eläkkeelle 1. helmikuuta 2007.
Hertzbergin puoliso on kirjailija Merete Mazzarella.
Corky Laing
Laurence Gordon ”Corky” Laing (s. 26. tammikuuta 1948 Montreal, Québec, Kanada) on Mountain-yhtyeen rumpali. Hän liittyi Mountainiin vuonna 1969. Muita yhtyeitä joissa hän on ollut mukana ovat muun muassa Energy, West, Bruce & Laing, Pompeii ja Cork. Hän on myös julkaissut kaksi sooloalbumia "Makin’ It on the Street" (1977) ja "Lost Album" (1978).
Kiitorata (televisio-ohjelma)
Kiitorata oli suomalainen MTV3-kanavalla vuonna 1995 esitetty musiikkiaiheinen televisio-ohjelma.
Ohjelmassa esiteltiin uusia suomalaisia artisteja ja yhtyeitä sekä heidän esittämiään kappaleita. Muun muassa iskelmälaulaja Anna Eriksson ja Nylon Beat -yhtye tulivat tutuiksi ensi kertaa ohjelman kautta.
Ohjelmassa esitetyistä kappaleista AXR julkaisi CD-kokoelman "Kiitorata - 32 uutta sävellystä".
Leslie West
Leslie Weinstein (West) (s. 22. lokakuuta 1945 New York, Yhdysvallat) on yhdysvaltalainen rock- ja blueskitaristi, -laulaja ja -lauluntekijä. Parhaiten hänet tunnetaan Mountain-yhtyeestä.
West aloitti uransa 1960-luvulla The Vagrants -yhtyeessä. Yhtyettä tuottanut Felix Pappalardi piti Westin kitaroinnista. Tämä johti ensin Westin sooloalbumin tekoon ja sen jälkeen Mountain-yhtyeen perustamiseen. Mountainin ohella West on tehnyt lukuisia studiosessioita muiden artistien levyillä sekä julkaissut sooloalbumeja. Hänet valittiin Long Island Music Hall of Fameen vuonna 2006.
Climbing!
Climbing! on Mountain-yhtyeen ensimmäinen varsinainen albumi. Vuoden 1969 "Mountain" julkaistiin Leslie Westin sooloalbumina. "Climbing!" sisältää yhtyeen ehkä tunnetuimmat kappaleet "Mississippi Queen" ja "Theme From an Imagenary Western". Jälkimmäinen on Cream-yhtyeen Jack Brucen säveltämä. Albumia myytiin Yhdysvalloissa kultalevyyn oikeuttava määrä.
Bonuskappale remasteroidulla cd:llä:
Dodge Ramcharger
Dodge Ramcharger on jatkuvalla nelivedolla varustettu maastoauto, joka tuli myyntiin 1974. Autossa on kokonaisuudessaan irrotettava katto.
Dodge Ramcharger esiteltiin vuonna 1974 ja pysyi merkin tuotanto-ohjelmassa aina vuoteen 1993 asti. Malli sinänsä perustui pitkälti Dodge D-sarjaan/Ram Pickupiin. Autossa on jäykät akselit edessä ja takana, lehtijouset sekä alkujaan jatkuva neliveto (vuoteen 1980 saakka).
Vuoden 1974 mallit erottaa muista siitä että ovien karmit on kiinteä osa auton irrotettavaa kattoa. Vuosien 1975–1980 malleissa oven karmit jäävät pystyyn katon irrotuksen jälkeen. 1980-luvulla katto ei enää ollut irrotettava ja moottoreihin yleistyivät ruiskut kaasuttimien sijaan.
Malli oli ensimmäisenä vuonna saatavilla vain jatkuvalla nelivedolla. Vuodesta 1975 lähtien oli valittavissa 2- tai 4-vetoiset versiot. 
Vuosimallista 1981 lähtien neliveto on erikseen kytkettävissä, vuosimallista 1989 lähtien neliveto oli varustettu automaattisilla napalukoilla.
Moottorivalikoima oli 1970-luvulla ainakin: 225 cid suora kuutonen, 318 cid pikkulohko V8, 360 cid pikkulohko V8 ja 440 cid isolohko V8 (1974-78). Myös 400 kuutiotuumainen moottorivaihtoehto löytyi 1970-luvun lopun optiovalikoimasta. LA-sarjan 318 ja 360 kuutiotuumaiset vinkkelit olivat tarjolla 1980-luvun puolivälistä aina tuotannon loppuun asti.
Tehokkain versio ei yllättäen ollutkaan 440 cid V8, vaan vuosimallien 1991-93 polttoaineensuihkutuksella varustettu 360 kuutiotuumainen V8. Tehoa tämä moottori tarjosi 230 hevosvoimaa (440 cid 220 hp).
Vaihteistona oli aluksi 3-vaihteinen automaatti. Myöhemmin vaihtoehdoksi tuli myös 4-vaihteinen manuaalivaihteisto, joka vuosimallin 1992 myötä päivittyi 5-portaiseksi. Automaatti puolestaan vaihtui vuosimallin 1989 myötä 4-vaihteiseen versioon. Viimeisenä tuotantovuonna, 1993, tarjolla oli (kaikkiin malleihin) vain 4-portainen automaatti.
Ramchargerin sisarmalli Plymouth Trailduster oli tuotannossa vuosina 1974-1981.
Dodge Ramchargeria valmistettiin Meksikossa vuodesta 1999, nelivetoisena neliovisena SUV-mallina. Yhdysvalloissa vastaavan mallin nimi on nykyään Dodge Durango.
Dodge Aries
Dodge Aries eli Plymouth Reliant on ensimmäinen Chrysler-yhtiön etuvetoinen automalli. 2,2 litran moottorissa käytettiin samankokoisia mäntiä kuin Volkswagenin 1700 kuutiosenttimetrin koneessa. Alun perin moottorissa oli 93 hv (SAE) kaasutinversiossa, myöhemmin ruiskulla varustetuissa malleissa (1987-) teho nousi 97:ään. Turbon tullessa markkinoille moottoria tarjottiin noin 140 hevosvoiman tehoisena.
Moottoria valmistettiin pitkään, ja se kasvoi porausta suurentamalla 90-luvulla 2.5-litraiseksi, jolloin moottorin saattoi löytää mm. 1990-luvun lopusta vielä Chrysler Voyagerin keulalta.
Ensimmäisiin vuosimalleihin oli saatavilla myös Mitsubishin tekemä 2.6-litrainen 101 hevosvoiman tehoinen nelosmoottori.
Automalli oli yksi malleista, joka pelasti Chrysler yhtiön vararikolta 1980-luvulla. Sitä myytiin yhden sukupolven aikana lähes miljoona kappaletta. Niin sanottu K-sarja esiteltiin 1981 ja sitä valmistettiin vuoteen 1990. Ariesin sisarmalli K-sarjassa oli Plymouth Reliant.
Mallin korvasi Dodge Spirit.
Chrysler 300-sarja
Chrysler 300 ”letter series” (”"kirjainsarja"”) on Chrysler Corporationin vuosien 1955–1965 välillä valmistama urheilullinen ja tehokas coupé-mallisarja. 
Vuosimallit erotettiin vuosittain vaihtuneen kirjaimen perusteella. Vuoden 1955 Chrysler C-300 -nimellä esitelty coupé-malli oli ensimmäinen 300 (”A”), 1965 Chrysler 300 ”L” viimeinen. I-kirjainta ei käytetty mallisarjassa.
Alun perin 300-mallimerkintä tarkoitti 300 bruttohevosvoimaa (220 kW), mutta se ylitettiin jo vuonna 1956 perusversion kehittäessä 340 hevosvoimaa. Parhaimmillaan 300 ”G”:ssä oli bruttohevosvoimia (SAE) noin 375 vuonna 1961.
Nantucket Sleighride (albumi)
Nantucket Sleighride on Mountainin toinen albumi. Edeltäjänsä tavoin sitä myytiin kultalevyn oikeuttava määrä. Albumin nimikappale oli vuosi kausia englantilaisen "Weekend World" -ohjelman tunnusmusiikkina, ja siitä tuli keskeinen kappale yhtyeen konserteissa heidän soitettua sitä pidennettynä versiona. Muita tunnettuja kappaleita levyllä ovat mm. "Travellin' In The Dark (To E.M.P.)" ja singlenäkin (US #76) julkaistu "Animal Trainer And The Toad".
Albumin nimikappaleen inspiraationa ovat Felix Pappalardin mukaan Nantucket ja sen valaanpyyntiin liittyvät perinteet ja historia.
Halifax (West Yorkshire)
Halifax on kaupunki West Yorkshiren metropolikreivikunnassa Englannissa. Kaupungissa on vuoden 2001 väestönlaskennan mukaan noin 82 000 asukasta. Historiallisesti kaupunki on tunnettu erityisesti Englannin villateollisuuden keskuksena.
Nykyään Halifaxissa on suuri muslimiyhteisö, jonka monien jäsenten sukujuuret ovat Pakistanissa, etenkin Kashmirin alueella.
Flowers of Evil
Flowers of Evil on Mountainin kolmas albumi. Se on puoliksi studio- ja puoliksi livealbumi. Studio-osuudet on nauhoitettu Record Plant-studioilla New Yorkissa syyskuussa 1971 ja live-osuudet Fillmore Eastissa New Yorkissa 27. kesäkuuta 1971. Albumin julkaisun jälkeen yhtye hajosi ja piti taukoa pari vuotta.
Paholaisen portti
Paholaisen portti ("The Gate") on vuonna 1987 valmistunut kauhuelokuva, jonka on ohjannut Tibor Takács.
Elokuva kertoo sisaruksista, Glenistä ja Alista jotka viettävät viikonlopun yksin kotona. Pihasta on aiemmin kaadettu iso puu, joka herättää kummallisia ajatuksia nuorissa. Kohta heille selviääkin, että iso puu on aikojen alusta asti peittänyt helvetin sisäänkäynnin.
Avalanche (albumi)
Avalanche on Mountain-yhtyeen neljäs ja viimeinen studioalbumi sen varsinaisena toiminta-aikakautena. Yhtye tosin oli jonkin aikaa ollut hajonneena vuosien 1972 ja 1973 aikana. "Avalanche" on edeltäjiään hieman kitaravoittoisempi ja varsinaista kosketinsoittajaa ei käytetä. Rumpaliksi oli palannut Corky Laing ja toiseksi kitaristiksi otettiin David Perry. Albumi ei menestynyt enää aiempien studioalbumien tapaan ja yhtye hajosi vuoden 1975 Ison-Britannian kiertueen jälkeen.
Raanu
Raanu on perinteinen suomalainen seinätekstiili, jota on aiemmin käytetty myös peitteenä.
Raanun materiaaleina käytetään esimerkiksi puuvillaa (loimessa) ja villaa (kuteessa). Villalangoissa on olemassa erityisiä raanulankoja, jotka ovat ohuita ja kertaamattomia. Raanun sidoksena on ripsi ja kudelankojen väriä vaihtamalla saadaan aikaan erilaisia vaaka- ja pystyraitoja, joista kuviot muodostuvat. Vanhimmat tiedot raanuista ovat peräisin 1600-luvulta.
Narri (sarjakuvahahmo)
Narri on nimi, jota Marvel-kustantamon sarjakuvissa käytetään kahdesta eri roistosta. Narrin ensiesiintyminen tapahtui "Daredevil"-lehden numerossa 42 (1968).
Suomessa Narri esiintyi ensimmäisen kerran "MEGA"-lehden ensimmäisessä numerossa (2003).
Jonathan Powers oli epäonninen näyttelijä, joka viimein sai suuremman roolin Cyrano de Bergerac -näytelmässä. Ensimmäisen näytöksen jälkeen kriitikot musersivat Powersin suorituksen, yleisö ei pitänyt hänestä ja jopa näyttelijätoverit hyljeksivät häntä. Niinpä Powers erotettiin vain yhden esityksen jälkeen.
Pakkomielteenomaisesti Powers jatkoi eri taitojensa kehittämistä, joista arveli olevan hyötyä näyttelijänurallaan. Powers harjoitteli aktiivisesti kehonrakennusta ja voimistelua – kaikkea paitsi näyttelemistä. Lopulta Powers palkattiin television lastenohjelmaan nöyryytettäväksi pölvästiksi.
Lukemattomien naamaansa heitettyjen piirakoiden jälkeen Powers päätti, että antaisi epäkiitolliselle yleisölle naurua koko rahan edestä. Hän otti yhteyttä alamaailman aseseppään Tinuriin ja tilasi tältä lukuisia erilaisia aseita ja laitteita. Samalla hän suunnitteli itselleen naurettavan harlekiinimaisen asun ja ryhtyi kutsumaan itseään Narriksi. Lukuisten rikosten jälkeen Daredevil onnistui nappaamaan Narrin ja toimittamaan tämän telkien taakse.
Tämän jälkeen Narri karkasi vankilasta lukuisia kertoja ja taisteli Daredeviliä vastaan vain hävitäkseen joka kerta. Erään kerran Narri yritti palata näyttelijänuralleen, mutta epäonnistui jälleen surkeasti. Palattuaan rikoksen poluille Narri kuitenkin joutui takaisin vankilaan.
Toinen Narri, Jody Putt, ilmaantui pian Powersin epäonnistuneen parannuksen jälkeen. Tämä Narri vastaanotti aseistuksensa oletettavasti Tohtori Doomilta. Moninaisen aseistuksen joukossa oli myös Hulk-robotti.
Tämän ja lukuisten muiden superroistojen avulla Narri yritti suurempia rikoksia, mutta Viitta, Tikari sekä useat muut Kostajat löivät Narrin joukkion.
Sisällissodan aikoihin Narri (II) on kuollut. Tuomari ampui hänet ja Kurpitsalyhdyn kuoliaiksi puolustaessaan Hämähäkkimiestä murhanhimoiselta kaksikolta.
Ensimmäisellä Narrilla (Jonathan Powers) ei ollut yliluonnollisia voimia. Hän oli kuitenkin kokenut lähitaistelija, akrobaatti ja miekkailija. Narrin pääasialliset aseet oli teemoitettu erilaisten pilojen mukaan, mutta ne olivat kuitenkin tappavia aseita: esimerkiksi räjähtäviä jonglöörikuulia ja painotettuja jojoja, joilla saattoi tainnuttaa.
Sebastián Viera
Diego Sebastián Viera Galaín (s. 3. heinäkuuta 1983 Florida, Uruguay) on uruguaylainen jalkapallomaalivahti. Hänellä on myös Italian kansalaisuus.
Urallaan myös Nacionalia edustanut Viera oli elokuussa 2005 lähellä siirtymistä Englannin Valioliigaan Arsenaliin, mutta koska hän ei läpäissyt terveystarkastusta, jäi sopimus syntymättä.
Vuodesta 2005 Viera edusti Villarrealia. Hänet vapautettiin sopimuksestaan kauden 2008–2009 jälkeen.
Vieran isä Mario Viera oli aikoinaan myös jalkapallomaalivahti